Sorgen og savnet har været stort efter at SuperBrugsen i Mariager nedbrændte totalt natten til søndag. Onsdag blev første skridt mod en genåbning dog taget, da brugsuddeler Allan Møller Christensen kunne offentliggøre, at brugsen åbner igen i midlertidige lokaler senest 5. juni. De midlertidige lokaler har han fundet lige overfor den nuværende brandtomt - i Rema 1000's gamle lokaler. Alle fastansatte beholder dermed deres job, og byens borgere vil igen kunne handle i SuperBrugsen mens en ny butik bygges. Den nye butik forventes at stå færdig ved årsskiftet, og vil være bygget præcis hvor den gamle stod, og med samme grundplan. Indvendig er der dog plads til forandring. - Butikken som den stod, da den brændte, blev indviet i 2012, og jeg troede faktisk, jeg havde indrettet butik for sidste gang. Nu skal jeg så til det igen, og selvom det er på en ulykkelig baggrund, er der en del af mig, der glæder sig, siger brugsuddeleren. Politiets brandteknikere har endnu ikke fastlagt årsagen til den voldsomme brand søndag, men har udelukket, at den kan have været påsat.

Opsummering:
SuperBrugsen i Mariager nedbrændte totalt natten til søndag. Om under en måned åbner den igen i midlertidige lokaler.